Borec, Tomáš, minister spravodlivosti SR (2015-11-12):
Veľmi pekne ďakujem za slovo, pán predsedajúci. Vážené panie poslankyne, poslanci, vážená verejnosť prítomná v sále, na rokovanie Národnej rady Slovenskej republiky z poverenia vlády predkladám návrh zákona o európskom ochrannom príkaze v trestných veciach a o zmene a doplnení niektorých zákonov. Návrh zákona sa predkladá v súlade s plánom legislatívnych úloh vlády Slovenskej republiky, pričom cieľom navrhovanej právnej úpravy je transpozícia právne záväzných aktov Európskej únie do právneho poriadku Slovenskej republiky, pričom jednotlivé transpozičné smernice, a to 2011/99/EÚ, do právneho poriadku Slovenskej republiky sa vykonáva návrhom predkladaného zákona formou osobitného zákona o európskom ochrannom príkaze v trestných veciach, to je čl. I návrhu, a súčasne súvisiacou zmenou a doplnením zákona č. 300/2005 Z. z. Trestný zákon v znení neskorších predpisov v čl. II a napokon zákona č. 301/2005 Z. z. Trestný poriadok v znení neskorších predpisov v čl. III. Deklarovaným cieľom smernice je zabezpečiť, aby sa v spoločnom európskom priestore spravodlivosti bez hraníc zabezpečila ochrana určenej fyzickej osoby voči trestným činom, ktoré môžu ohroziť jej život, telesnú alebo duševnú integritu, dôstojnosť, osobnú slobodu alebo sexuálnu integritu, ktorá jej bola poskytnutá v jednom členskom štáte Európskej únie, aby sa táto ochrana preniesla a pokračovala v ktoromkoľvek inom členskom štáte Európskej únie, do ktorého takáto osoba odchádza alebo odišla. Smernica 2011/99/EÚ stanovuje normy, podľa ktorých sa ochrana vyplývajúca z určitých ochranných opatrení prijatých podľa vnútroštátneho práva jedného členského štátu mohla tiež rozšíriť na iný členský štát, v ktorom sa chránená osoba rozhodne mať pobyt alebo sa zdržiavať. Dosiahnutie tohto cieľa sa má uskutočniť prostredníctvom vzájomného uznávania ochranných opatrení v trestných veciach, a to vydávaním alebo vydaním európskeho ochranného príkazu. Návrhom zákona sa teda vykonáva úplná transpozícia smernice, ktorú som citoval. Transpozícia smernice 2013/40/EÚ o útokoch na informačné systémy do právneho poriadku Slovenskej republiky sa vykonáva zmenou a doplnením zákona č. 300/2005 Trestný zákon v znení neskorších predpisov. Počítačová kriminalita ako jedna z oblastí modernej kriminálnej činnosti, ktorej rozmach je sledovaný najmä v posledných rokoch v súvislosti s nástupom digitálneho veku, je súborom protiprávnych konaní, ktorých hlavným cieľom alebo znakom je využívanie informačných technológií, najmä počítačov a elektronickej siete, na páchanie trestnej činnosti. Jej rozmach je priamo úmerný postupujúcej informatizácii a internetizácii spoločnosti aj v Slovenskej republike. Za účelom transpozície sa teda dopĺňa osobitná časť Trestného zákona o osobitné trestné činy spadajúce do pôsobnosti označenej smernice. Týmto návrhom zákona sa tiež vykonáva úplná transpozícia smernice 2013/40/EÚ. Toľko stručne na úvod, ešte by som chcel uviesť stanovisko k spoločnej správe, ktorá bola schválená ako tlač 1630a. Predkladateľ návrhu zákona sa teda stotožňuje so všetkými závermi vyplývajúcimi zo spoločnej správy výborov Národnej rady a mám za to, že ich zapracovanie prispeje k skvalitneniu novej právnej úpravy. Súčasne sa stotožňujem so spoločným hlasovaním o bodoch 1 až 9 s návrhom schváliť. Po schválení príslušných pozmeňujúcich a doplňujúcich návrhov uvedeným spôsobom odporúčam Národnej rade Slovenskej republiky schváliť vládny návrh zákona o európskom ochrannom príkaze v trestných veciach a o zmene a doplnení niektorých zákonov. Toľko z mojej strany úvodom. Ďakujem pekne, skončil som, pán predsedajúci.